DA Den Europæiske Unions Tidende C 296/23

Offentliggørelse af en ansøgning i henhold til artikel 17, stk. 6, i Europa-Parlamentets og Rådets forordning (EF) nr. 110/2008 om definition, betegnelse, præsentation og mærkning af samt beskyttelse af geografiske betegnelser for spiritus og om ophævelse af Rådets forordning (EØF) nr. 1576/89

(2017/C 296/06)

Denne offentliggørelse giver ret til at gøre indsigelse mod ansøgningen, jf. artikel 17, stk. 7, i Europa-Parlamentets og Rådets forordning (EF) nr. 110/2008 (1).

HOVEDSPECIFIKATIONERNE I DEN TEKNISKE DOKUMENTATION

Vinbrændevin med den geografiske betegnelse

»КАРНОБАТСКА ГРОЗДОВА РАКИЯ«/»ГРОЗДОВА РАКИЯ ОТ КАРНОБАТ«/»KARNOBATSKA GROZDOVA RAKYA«/»GROZDOVA RAKYA OT KARNOBAT«

ЕU-nr.: PGI-BG-01865 — 7.1.2014

1. Geografisk betegnelse, som skal registreres

»Карнобатска гроздова ракия«/»Гроздова ракия от Карнобат«/»Karnobatska grozdova rakya«/»Grozdova rakya ot Karnobat«

2. Kategori

Винена дестилатна спиртна напитка/Vinbrændevin

3. Beskrivelse

»Карнобатска гроздова ракия«/»Гроздова ракия от Карнобат«/»Karnobatska grozdova rakya«/»Grozdova rakya ot Karnobat« er en vinbrændevin med et minimumsalkoholindhold på 40 % vol., som:

— er fremstillet ved destillation eller gendestillation til under 65 % vol. af vin fremstillet af druer, hvor der højst produceres 75 l vin af 100 kg druer

— med hensyn til sammensætning og organoleptiske egenskaber opfylder kravene til fremstilling af vinbrændevin.

3.1. Fysiske kendetegn

En klar og blank væske uden bundfald og flydende partikler. Spiritussens farve er svag gylden, hvilket er resultatet af lagring i egetræsfade eller tilsætning af karamel, og den har en aroma, som er karakteristisk for de anvendte råvarer, og som videreudvikles ved lagring.

3.2. Kemiske kendetegn

Vinbrændevinen har et minimumsalkoholindhold på 40 % vol. og fremstilles under streng overholdelse af kravet om, at højst 75 l vin produceres af 100 kg druer, hvorefter vinen destilleres til under 65 % vol. alkohol.

Alkoholindhold — 40 % vol., methanolindhold — 11 g/hl alkohol (100 % vol.), flygtige stoffer — 140-200 g/hl alkohol (100 % vol.).

De flygtige stoffer er et andet vigtigt kendetegn, som påvirker drikkens organoleptiske egenskaber. De er en blanding af højere alkoholer, totalsyrer, estere og aldehyder. Spiritussens aroma bestemmes af mængden af estere (14-30 g/hl alkohol (100 % vol.)) og aldehyder (7-9 g/hl alkohol (100 % vol.)), og dens smag bestemmes af indholdet af højere alkoholer (120-150 g/hl alkohol (100 % vol.)).

3.3. Organoleptiske kendetegn

»Карнобатска гроздова ракия«/»Гроздова ракия от Карнобат«/»Karnobatska grozdova rakya«/»Grozdova rakya ot Karnobat« har en fyldig, kraftig og intens smag af modne druer med præg af grønne æbler og figen, en afbalanceret eftersmag af vanilje og en behagelig træaroma.

3.4. Særlige kendetegn (sammenlignet med anden spiritus i samme kategori)

»Карнобатска гроздова ракия«/»Гроздова ракия от Карнобат«/»Karnobatska grozdova rakya«/»Grozdova rakya ot Karnobat« fremstilles ved at destillere vin fremstillet af druesorten Cherven Misket (20 %) og vine fremstillet af en kombination af følgende hvide og røde druesorter (80 %):

— hvide: Chardonnay, Muscat Ottonel, Muscat à Petit Grains, Viognier, Ugni Blanc, Traminer, Rkatsiteli, Cherven Misket, Riesling, Sauvignon Blanc, Victoria og Chasselas

— røde: Cabernet Sauvignon, Syrah, Merlot, Mavrud, Primitivo, Pamid, Alicante Bouschet, Gamay de Bouze, Pinot Noir, Cabernet Franc, Muscat of Hamburg og Rubin.

Cherven Misket er en aromatisk druesort, som giver vinbrændevinen en fyldig smag af grønne æbler og figen.

Koldgæring af druerne, som finder sted ved en kontrolleret temperatur på højst 22 °C, sikrer maksimal bevaring af deres aroma. Den potentielle aroma og smag ved »Карнобатска гроздова ракия«/»Гроздова ракия от Карнобат«/»Karnobatska grozdova rakya«/»Grozdova rakya ot Karnobat« forstærkes og koncentreres ved brug af en fremstillingsmetode, der er baseret på kontinuerlig destillation til under 65 % vol. alkohol af vin fremstillet af druer.

For at sikre balance og harmoni lagres destillaterne i egetræsfade, hvor de videreudvikler deres potentiale. På denne måde opnås den karakteristiske gyldne farve og den fyldige, kraftige og intense smag af modne druer med en behagelig træaroma.

Spiritussen blandes ved at kombinere destillater af forskellige aldre og med forskellige organoleptiske egenskaber og derefter tilsætte den mængde afkalket vand, der er nødvendig for at få et alkoholindhold på 40 % vol. Spiritussen behandles derefter for at undgå uklarheder og stabiliseres i overensstemmelse med tilladt ønologisk praksis. Om nødvendigt tilsættes karamel for at justere farven.

4. Geografisk område

Området omfatter følgende lokaliteter (zemlishta):

— Kommunen Karnobat — seks lokaliteter (mikroregioner): Venets, Devetak, Iskra, Ognen, Asparuhovo og Raklitsa

— Kommunen Sungurlare — én lokalitet (mikroregion): Terziysko

— Kommunen Aytos — fire lokaliteter (mikroregioner): Karageorgievo, Pirne, Topolitsa og Chernograd

— Kommunen Tsarevo — én lokalitet (mikroregion): Lozenets

— Kommunen Straldzha — én lokalitet (mikroregion): Straldzha.

Spiritussen må fyldes på flaske uden for det afgrænsede geografiske område.

5. Fremstillingsmetode

»Карнобатска гроздова ракия«/»Гроздова ракия от Карнобат«/»Karnobatska grozdova rakya«/»Grozdova rakya ot Karnobat« fremstilles efter en klassisk bulgarsk fremgangsmåde. Druerne høstes ved at plukke hver druesort separat, når teknisk modenhed er opnået. Druerne afstilkes og afkøles om nødvendigt efter presning. Gæringsbetingelserne og den anvendte gær er blandt de vigtigste kilder til aromatiske forbindelser.

Koldgæring af druerne sikrer maksimal bevaring af deres aroma. Efter gæringen klares vinen og overføres til destillation. Nøje kontrol med destillationen til under 65 % vol. alkohol af vin fremstillet af druer, hvor der højst må produceres 75 l vin af 100 kg druer, sikrer den ensartede og høje kvalitet af »Карнобатска гроздова ракия«/»Гроздова ракия от Карнобат«/»Karnobatska grozdova rakya«/»Grozdova rakya ot Karnobat« og medvirker til det fremstillede destillats aromatiske indhold. Nye forbindelser, f.eks. estere, aldehyder, acetaler osv., dannes under destillation som resultat af varmebehandling. For at sikre, at den aromatiske profil opnås med størst mulig præcision, benyttes en anden metode til at fremstille destillaterne til spiritussen: Egenskaberne ved ædelmetal i form af særlige sølvfiltre monteret på de beholdere, der bruges til at destillere spiritussen, udnyttes.

De fremstillede destillater samles i partier efter en vurdering af deres fysisk-kemiske og organoleptiske egenskaber og lagres i mindst seks måneder på egetræsfade med en maksimumskapacitet på 500 l.

Spiritussen blandes ved at kombinere destillater af forskellige aldre og med forskellige organoleptiske egenskaber og derefter tilsætte den mængde afkalket vand, der er nødvendig for at få et alkoholindhold på 40 % vol. Spiritussen behandles derefter for at undgå uklarheder og stabiliseres i overensstemmelse med tilladt ønologisk praksis. Spiritussens farve er svag gylden, hvilket er resultatet af lagring på egetræsfade eller tilsætning af karamel for at få den ønskede farve.

6. Tilknytning til det geografiske miljø eller oprindelse

6.1. Nærmere oplysninger om det geografiske område eller oprindelse af relevans for tilknytningen

Klimaet i kommunen Karnobat er tempereret/kontinentalt med en stærk maritim påvirkning i kystområdet, der strækker sig 20-30 km ind i landet fra kysten. Dyrkningssæsonen for vin i dette område er 205 dage. Gennemsnitssummen af biologisk aktive temperaturer er 3 911 °С med et konfidensinterval på 3 713-4 109 °C. Disse summer svarer til de betingelser, der kræves til modning af henholdsvis tidlige, halvtidlige og sene sorter.

Det område, der er tilplantet med vinstokke, udgør 2 766,56 ha. De vingårde, som leverer råvarerne til produktionen af »Карнобатска гроздова ракия«/»Гроздова ракия от Карнобат«/»Karnobatska grozdova rakya«/»Grozdova rakya ot Karnobat«, er beliggende i sub-Balkan-vinområdet (Rozova dolina) (kommunerne Karnobat og Sungurlare), den vestlige del af det østlige vinområde (Sortehavet/Chernomorski) (kommunerne Aytos og Tsarevo) og det sydlige vinområde (Thrakiens lavland/Trakiyska nizina) (kommunen Straldzha). Det geografiske område omfatter subregionen Tundzha-Straldzha og dækker Balkanbjergenes sydlige skrænter omkring Karnobat og Aytos og en del af Burgas' lavland.

Højderyggene og de flade sænkninger, som også kendetegner landskabet i kommunen Karnobat, er gunstige for dyrkning af vindruer, herunder Cherven Misket. Dette er en gammel vindruesort, der er hjemmehørende i Bulgarien, med gennemsnitlig vækst, god frugtbarhed og gennemsnitligt udbytte. Med hensyn til modstandsdygtighed over for frost er dette den bedste af de lokale sorter, som klarer sig bedre end mange ikke-bulgarske vindruesorter. Misket er en aromatisk sort, som tilfører »Карнобатска гроздова ракия«/»Гроздова ракия от Карнобат«/»Karnobatska grozdova rakya«/»Grozdova rakya ot Karnobat« en fyldig smag af grønne æbler og figen.

6.2. Særlige kendetegn ved spiritussen, der kan knyttes til det geografiske område

De gunstige naturlige og klimatiske betingelser, som er en forudsætning for korrekt modnede kvalitetsdruer, kombineret med høst af druerne om natten for at bevare deres aroma samt fremgangsmåderne med koldgæring og kontinuerlig destillation hjælper med at koncentrere den delikate druearoma, og lagringen af destillatet på egetræsfade medvirker til at videreudvikle spiritussens duft- og smagspotentiale. På denne måde opnås den karakteristiske gyldne farve og den fyldige, kraftige og intense smag af modne druer med en behagelig træaroma.

»Карнобатска гроздова ракия«/»Гроздова ракия от Карнобат«/»Karnobatska grozdova rakya«/»Grozdova rakya ot Karnobat« har en fyldig, kraftig og intens smag af modne druer med præg af grønne æbler og figen, en afbalanceret eftersmag af vanilje og en behagelig træaroma, og den er derfor anerkendt, populær og eftertragtet blandt forbrugerne. Spiritussen har en stabil markedsposition og kombinerer tradition og fornyelse.

Dokumenterne i journalen vedrørende denne spiritus opbevares af det bulgarske økonomiministeriums direktorat for registrering, godkendelser og kontrol.

7. EU- eller nationale/regionale bestemmelser

Den nationale procedure for godkendelse af spiritus med geografisk betegnelse fastsat i afsnit VII, »Fremstilling af spiritus med geografisk betegnelse«, i kapitel ni, »Spiritus«, i loven om vin og spiritus, der blev offentliggjort i den bulgarske statstidende nr. 45 af 15. juni 2012, og som har været i kraft siden den 16. september 2012.

Den geografiske betegnelse »Карнобатска гроздова ракия«/»Гроздова ракия от Карнобат«/»Karnobatska grozdova rakya«/»Grozdova rakya ot Karnobat« blev godkendt i henhold til bekendtgørelse nr. T-RD-27-21 udstedt af ministeren for økonomi og energi den 27. november 2013. Denne bekendtgørelse er offentliggjort på økonomiministeriets websted: http://www.mi.government.bg/bg/library/zapoved-za-utvarjdavane-na-vinena-destilatna-spirtna-napitka-grozdova-rakiya-i-vinena-rakiya-s-geograf-73-c28-m361-2.html

8. Ansøger:

— Medlemsstat

Bulgarien

— Fuldstændig adresse (gadenavn og -nummer, postnummer og by, land)

ul. Slavyanska 8, 1052 Sofia, Bulgarien

— Den fysiske eller juridiske persons navn

Министерство на икономиката/Økonomiministeriet

9. Supplement til den geografiske betegnelse

Intet

10. Særlige regler for mærkning

Ingen særlige obligatoriske mærkningsregler (bortset fra de generelle) finder anvendelse på »Карнобатска гроздова ракия«/»Гроздова ракия от Карнобат«/»Karnobatska grozdova rakya«/»Grozdova rakya ot Karnobat«.

(1) EUT L 39 af 13.2.2008, s. 16.